Γαλατοπιτάκια τηγανητά με γλυκό κουταλιού φράουλα
«Ένα γλυκό που δεν έλειπε ποτέ το Πάσχα από το πελοποννησιακό τραπέζι ήταν η γαλατόπιτα», θυμάται ο σεφ Άγγελος Μπακόπουλος.
1 πακέτο φύλλα Βηρυτού, 200 γρ. βούτυρο αγελάδας, λιωμένο, κανέλα σε σκόνη, για το πασπάλισμα, ζάχαρη κρυσταλλική, για το πασπάλισμα, άφθονο ηλιέλαιο, για το τηγάνισμα, 1 λίτρο φρέσκο γάλα, πλήρες, 2 αυγά, χτυπημένα, 40 γρ. ψιλό σιμιγδάλι, 200 γρ. αλεύρι, 2 κάψουλες βανιλίνη, 300 γρ. ζάχαρη, 100 γρ. βούτυρο αγελάδας, σε κύβους, 200 γρ. ανθότυρο, θρυμματισμένο
Για να φτιάξουμε γαλατοπιτάκια τηγανητά με γλυκό κουταλιού φράουλα, βάζουμε το γάλα σε μέτρια κατσαρόλα και το αφήνουμε να ζεσταθεί λίγο σε μέτρια φωτιά, χωρίς να αχνίσει και να κάψει. Ρίχνουμε σταδιακά και με τη σειρά τα αυγά (χτυπώντας έντονα με το σύρμα για να μην καούν και σφίξουν), το σιμιγδάλι και το αλεύρι πασπαλιστά, τις βανιλίνες, τη ζάχαρη και το βούτυρο. Ανακατεύουμε καλά σε μέτρια προς χαμηλή φωτιά, για περίπου 10 λεπτά ή μέχρι η κρέμα να αρχίσει να δένει.Τραβάμε από τη φωτιά, προσθέτουμε το ανθότυρο και ανακατεύουμε καλά μέχρι να λιώσει και να ενσωματωθεί στην κρέμα.Σε καθαρή και στεγνή επιφάνεια απλώνουμε όλα μαζί τα φύλλα της συσκευασίας, το ένα πάνω στο άλλο (είναι συνήθως 11-12). Με κοφτερό μαχαίρι χωρίς δόντια τα κόβουμε όλα μαζί, κατά μήκος της μακριάς πλευράς, σε λωρίδες πλάτους 5 εκ.Ξεχωρίζουμε τις λωρίδες μία μία. Παίρνουμε μία λωρίδα (σκεπάζουμε τις υπόλοιπες με μια πετσέτα για να μην ξεραθούν), την αλείφουμε με βούτυρο και την πασπαλίζουμε με ζάχαρη και κανέλα. Στη μία στενή της άκρη βάζουμε 1 κουτ. σούπας γέμιση και διπλώνουμε τη λωρίδα τριγωνικά μέχρι το τέλος της, φτιάχνοντας έτσι ένα τριγωνικό πιτάκι. Βρέχουμε την άκρη του φύλλου και την κολλάμε στο πιτάκι.Επαναλαμβάνουμε τη διαδικασία με τα υπόλοιπα φύλλα (βγαίνουν περίπου 45 πιτάκια).Σε μια βαθιά κατσαρόλα ρίχνουμε ηλιέλαιο τόσο ώστε η στάθμη του να φτάσει πάνω από τη μέση. Το ζεσταίνουμε σε δυνατή φωτιά και μόλις κάψει ρίχνουμε τα πιτάκια σε δόσεις των 3 κομματιών και τα τηγανίζουμε για περίπου 4 λεπτά ή μέχρι να πάρουν χρυσαφένιο χρώμα.Τα βγάζουμε με τρυπητή κουτάλα και τα στραγγίζουμε σε χαρτί κουζίνας.Τα πασπαλίζουμε με άχνη και κανέλα και τα σερβίρουμε ζεστά ή χλιαρά, συνοδεύοντας με το γλυκό κουταλιού φράουλα.
Αλεύρι (ζύμες),Γάλα,Τυρί